钦定古今图书集成/明伦汇编/官常典/第682卷 > 周葵
## 钦定古今图书集成/明伦汇编/官常典/第682卷 > 周葵

按《宋史》本传：“葵字立义，常州宜兴人。少力学，自乡校
移籍京师，两学传诵其文。宣和六年，擢进士甲科，调
徽州推官。高宗移跸临安，诸军交驰境上，葵与判官
摄郡事，应变敏速，千里帖然。教授临安府，未上，吏部
侍郎陈与义密荐之，召试馆职。将试，复引对。高宗曰：
‘从班多说卿端正’。除监察御史，徙殿中侍御史。在职”
仅两月，言事至三十章，且历条所行不当事凡二十
条，指宰相不任责。高宗变色曰：“赵鼎、张浚肯任事，须
假之权，奈何遽以小事形迹之？”葵曰：“陛下即位，已相
十许人，其初皆极意委之，卒以公议不容而去，大臣
亦无固志。假如陛下有过，尚望大臣尽忠，岂大臣有
过，而言者一指，乃便为形迹，使彼过而不改，罪戾日
深，非所以保全之也。”高宗改容曰：“此论甚奇。”张浚议
北伐，葵三章力言：“此存亡之机，非独安危所系。”或言
葵沮大计，罢为司农少卿，以直秘阁知信州。未上，鼎
罢，陈与义执政，改湖南提刑，以亲老易江东，皆不就。
和议已定，被召，论：“为国有道，战则胜，守则固，和则久。
不然三者在人不在我矣。”除太常少卿。时秦桧独相，
意葵前论事去必憾赵鼎。再除殿中侍御史，葵语人
曰：“元镇已贬，葵固不言，虽门下客亦不及之也。”内降
差除四人，奏言：“愿陛下以仁祖为法，大臣以杜衍为
法。”桧始不乐。又论国用、军政、士民三弊，高宗曰：“国用
当藏之民，百姓足则国用非所患。”又言：荐举改官之
弊，宜“听减举员。”诏吏部措置。桧所厚权户部尚书梁
汝嘉将特赐出身，除两府，汝嘉闻葵欲劾之，谓中书
舍人林待聘曰：“副端将论君矣。”待聘乘桧未趋朝，亟
告之，桧即奏为起居郎。葵方待引，桧下殿谕阁门曰：
“周葵已得旨除起居郎。”参政李光拟除吕广问馆职，
桧不许。时有诏，从官荐士，葵以广问应，初不相知也。
光既绌，葵以附光落职，主管玉隆观，复置秘阁，起知
湖州，移平江府。时金使络绎于道，葵不为礼。转运李
椿年希桧旨劾之，落职，主管崇道观。屏居乡闾，忧患
频仍，人不能堪，葵独安之。桧死，复直秘阁、知绍兴府。
过阙，权礼部侍郎，寻兼国子祭酒。奏：“科举所以取士。
比年主司迎合大臣意，取《经传》语可谀者为问目，学
者竞逐时好。望诏国学并择秋试考官，精选通今博
古之士，置之前列，其穿凿乖谬者黜之。”兼权给事中。
侍御史汤鹏举言：“葵以魏良臣荐躐处侍从，吕广问
葵之死党，乞并罢之。”太学生黄作、詹渊率诸生都堂
投牒留葵。翌日，博士何俌等言于朝，乞惩戒。诏作、渊
皆送五百“里外州编管。”葵出知信州，随罢。起知信州，
引疾，改提举兴国宫，加直龙图阁、知太平州。水坏圩
堤，悉缮完，凡百二十里，傍郡圩皆没，惟当涂岁熟，市
河久湮，雨旸交病。葵下令城中，家出一夫，官给之食，
并力浚导，公私便之。进集英殿修撰、敷文阁待制、知
婺州。孝宗即位，除兵部侍郎兼侍讲，改同知贡举，兼
权户部侍郎。孝宗数手诏问钱谷出入，葵奏：“陛下劳
心庶政，日有咨询，若出人意表，今皆微文细故，此必
有小人乘间欲售其私，不可不察。”盖指龙大渊、曾觌
也。孝宗色为动。金主亮为其下所毙。张浚自督府来
朝，密言：敌失泗州，其惧罪者皆欲来归，愿遣军渡淮
赴之，此恢复之机也。葵请对，谓不可轻举，累数百言。
及遣李显忠、邵宏渊取灵壁、虹二县，败绩。孝宗思其
言，拜参知政事。葵始终守自治之说，兼权知枢密院
事。台谏交章言议和太速，葵与陈康伯、汤思退乞令
侍从、台谏集议。众益汹汹。诸公待罪乞罢，不许。葵独
留身固请。孝宗曰：“卿何请之力也？”曰：“自预政以来，每
与宰相论事，有以为然而从者，有不得已强从者，有
绝不肯从者，十常四五洎至榻前。陛下又或不然。大
率十事之中不从者七八，安得不愧于心？此臣所以
欲去也。”尝乞召用侍从、台谏，孝宗曰：“安得如卿直谅
者？”遂荐李浩、龚茂良，孝宗皆以为佳士，次第用之。太常奏郊牛毙，葵言：“《春秋》鼷鼠食牛角，免郊。况边虞未
靖，请展郊以符天意。”诏从之。虞允文、陈康伯相，葵即
求退，除资政殿学士、提举洞霄宫。起知泉州，告老，加
大学士致仕。闲居累年，不以世故萦心。淳熙元年正
月，薨，年七十有七。上闻震悼，赠正奉大夫。后以子升
朝，累赠太传。葵孝于事亲，当任子，先孤侄，其薨也，幼
子与孙尚未命。平生学问不泥传注，作《圣传》。诗二十
篇、文集三十卷、奏议五卷。晚号惟心居士。四年，有司
请谥，赐谥曰“惠简。”